钦定古今图书集成/明伦汇编/氏族典/第210卷 > 《廖用贤尚友录》 > 陶鲁
## 钦定古今图书集成/明伦汇编/氏族典/第210卷 > 《廖用贤尚友录》 > 陶鲁

按《明外史陶成传》：“成子鲁，字自强，荫授新会丞。当是
时，广西猺流劫高、廉、惠、肇诸府，香山、顺德间，土寇蜂
起，新会无赖子群聚应之。鲁乃筑堡砦，缮甲兵，练壮
勇，以孤城捍贼冲。贼来犯，辄击破之。天顺七年，秩满，
巡抚叶盛上其绩，就迁知县。寻以破贼功，进广州同
知。成化二年，从总督韩雍征大藤峡，有功。雍请擢鲁”
为佥事，专治新会、阳江、阳春、泷水、新兴诸县兵。秩满
课最，进副使。鲁治兵久，所向克捷。贼仇之，刺骨劫其
郁林故居，焚诰命，发先茔，戕其族党。鲁闻大恸。事闻，
诏徙籍广东，益奋志讨贼。二十年以征荔浦猺功，进
湖广按察使，治兵两广如故。弘治四年，总督秦纮遣
平德庆，猺进湖广右布政使。鲁言：“身居两广，而官以
湖广为名，于事体非便。”乃改湖广左布政使兼广东
按察使，领岭西道事。人称之为“三广公。”十一年，总督
邓廷瓒请官其子，俾募卒备征讨。乃官其子荆民锦
衣百户。是年，鲁卒。荆民复陈父功，遂进副千户，世袭。